nuwe lewe | Bodemklippe
Tag Archives: nuwe lewe
Posted on Maart 7, 2019 by Ansophie Joubert
As ons praat van wonderwerke dan kan ons nie anders as om magteloos te voel nie. Ons lewe is onderworpe aan die natuurwette en dinge gebeur daarvolgens. Dink vir ‘n oomblik wat ‘n wonderwerk is. Die eenvoudigste manier om ‘n wonderwerk te beskryf is seker om te sê: jy wonder hoe dit werk. Dit is iets buitengewoon, bo en buite die natuurwette. Dit beklemtoon ons onvermoeë in die verband. Dit is iets wat gebeur wat nie in die gewone omgang van die lewe verklaar kan word nie.
In die woordeboek word ‘n wonderwerk as ‘n verrassende en welkome gebeurtenis omskryf, wat nie in wetenskaplike terme verklaar kan word nie, en daarom slegs as die ingrype van ‘n goddellike wese beskou kan word. Wonderwerke is altyd positief. Nêrens in die definisie is daar ‘n sweempie van negatiwiteit nie. Die buitengewone, hoogs onwaarskynlike, onmoontlike gebeurtenis word verwelkom met verligting en vreugde.
Selfs die mees verwoede ateïs en agnostikus moet erken dat daar een historiese figuur in hierdie wêreld is wat onmiskenbaar en onmiddellik met wonderwerke assosieer word, of jy die wonderwerke glo of nie – naamlik Jesus. Soveel male in die debatte van die Nuwe Ateïste word die wonderwerke van Jesus en diegene wat dit glo en verkondig, met bespotting en vernedering aangeval. Deur al die eeue, het die opgetekende wonderdade van Jesus bly voortbestaan as ‘n bron van hoop en uitkoms in die slegste en mees katastrofiese omstandighede.
Wonderwerke word gewoonlik beskryf in die woorde van mense wat dit self ervaar het of ooggetuies daarvan was. Sulke wonderwerke het te doen met die onverklaarbare en buitengewone verandering in ‘n mense se omstandighede of persoon wat ook deur ander waargeneem kan word. ‘n Drastiese positiewe draai in slegte omstandighede of ‘n persoonsverandering wat deur ander waargeneem kan word – soos iemand wat vrede maak in ‘n twis of vergewe waar hy te na gekom is, is in ons wêreld ‘n buitengewone gebeurtenis.
Daar is dinge wat ons lewe beskryf en dinge wat ons lewe definieer. Slegte omstandighede en fisiese siekte kan dalk ons lewe beskryf, maar dis ons keuse of ons toelaat dat dit ons lewe defnieer. As ‘n volwasse mens kan mens in ‘n groot mate bepaal wat jou lewe defnieer, veral in omstandighede wat nie positief is nie, of selfs binne-in ‘n lewenskrisis. Jy kan besluit wat die kenmerk van jou lewe is – jou omstandighede of jou innerlike keuses.
Dit bring ons by ‘n belangrike geestelike beginsel. Ons innerlike wese is die enkel grootste bepalende faktor van ons menswees. Ons is mens soos God – drie in een – gees, siel en liggaam. Ons gees maak op ‘n diep vlak met God se gees, die Heilige Gees, kontak wanneer ons besluit om ons lewe aan hom oor te gee en weer gebore word. Ons siel is ons persoonlikheid wat uitgedruk word in ons wil, verstand en emosie. Tot die mate waartoe ons gees, aan die Heilige Gees onderworpe, ons persoonlikheid bepaal, is die mate waartoe ons geestelik groei. Dit is ‘n wilsbesluit, net soos die kragtige wilsbesluit om aan God te behoort ons hele lewe in ‘n ander rigting stuur.
Dit bring ons by die volgende belangrike geestelike beginsel – die hemelse rangorde van besluitneming. Die kind van God leef anders en besluit anders as die ongelowige. Ons prioriteite word in die sterkste moontlike terme met die van die wêreld gekontrasteer. Ons lewensbeginsels en besluite word aan die Gees van God onderwerp. Ons gees ontvang leiding van die Heilige Gees en dit bepaal ons besluit op sielsvlak wat dan deur ons liggaam uitgevoer word. Die liggaam is die laaste in die hemelse rangorde van leefbeginsels.
God se kind = Heilige Gees > gees > siel > liggaam.
Die insentief vir ons lewe vind ons in die ondeurgrondelike wysheid van God.
Uit Hom en deur Hom en tot Hom is alle dinge. Aan Hom behoort die heerlikheid tot in ewigheid! Amen. (Romeine 11:33, 36)
Die ongelowige leef andersom. Sy liggaam se behoeftes en gemak, bepaal sy besluite op sielsvlak – wat hy wil, hoe hy voel en wat sy denke beïnvloed. Dit bepaal sy gedrag met die noodwendige gevolg in sy diepste wese – sy gees.
Wêreld se kind = liggaam > siel > gees.
Die gebrokenheid van die wêreld, die gebrek aan moraliteit en die skerp fokus op liggaamlike behoeftes wat verkeerdelik verhef word tot die hoogste goed, het stukkende mense tot gevolg. So dikwels kan tragedie en verskeurde harte na sondige besluite terugherlei word. Owerspel, onbetroubaarheid, verraad, liefdeloosheid, hardheid, vrees en woede en die algemene aanbidding van die liggaam is die oorsaak van gebroke verhoudings en verskeurde kinders wat onskuldig in hierdie proses ingesleep word met katastrofiese gevolge.
Ons het verlede keer Jesaja 61 bespreek. Hoe kosbaar is dit om te weet Jesus het gekom om:
Die wonderwerk van binne! Bodemklipvriende, is dit nie wonder-woorde van genesing nie!
Het jy Jesus-verbande nodig? Het jy ‘n gebroke hart wat elke nou en dan bloei? Hoor weer en weer:
Hoe sal dit kan gebeur? Wat is Jesus-verbande?
Die antwoord is in Jesaja 61:3 – weer die AMPC:
Die sleutel-woorde in die vers is: grant en give en in Afrikaans – gee.
Strong’s se definisie verklaar GEEin hierdie vers soos volg:
maar ook verder die woorde:
Dit is die wonderwerk van binne. Dit is die transformasie-misterie, ‘n kragtige werk van die Heilige Gees, wat uitgevoer word volgens ‘n hemelse opdrag op grond van ons besluit om ons stukkende hart in die hande van ons genadige en liefdevolle Pa te plaas.
Volgende keer bespreek ons hoe dit gebeur. Die sleutel hiervoor is Romeine 12:2. Mediteer en studeer hieroor tot ons weer gesels.
Posted in Afrikaans - Christen,Bybelstudie,Uncategorized	Tagged gebroke,hartseer,nuwe lewe,olie
Posted on Januarie 27, 2017 by Ansophie Joubert
Posted in Afrikaans - Christen,Bybelstudie,Uncategorized	Tagged hemel op aarde,Nuwe Jerusalem,nuwe lewe,openbaring
69. Waar is jou God?
Posted on Junie 11, 2015 by Ansophie Joubert
Die post-moderne mens trek met ‘n grinnik sy neus op oor geloof in God. Hulle maak wye verklarings oor inkonsekwenthede in die Bybel en koester ‘n gemaklike bitterheid oor verwonding in die kerk en algemene teleurstelling in God. Indien die gesprek verder as ‘n sin of twee vorder, maak hulle ongetoetsde en oppervlakkige uitlatings oor wat God sou moes wees vanuit ‘n rasionele benadering tot onsienlike dinge. Die meeste Christene, soos ek ook, vermy argumente en het ook nie altyd antwoorde op so ‘n diskussie nie. Ek voel myself nie in staat om God se bestaan of optrede te bewys nie. Ek los dit vir die “professionele” apologete, wat die debat op akademiese en wetenskaplike vlak voer en vir wie ek die grootste respek het.
Meer as ooit is ek dankbaar vir die geloof wat ek saam met moedersmelk ingekry het. Slaaptydliedjies het geloof gebou en vertel van die liefde van ‘n wonderwerkende God: Omdat Hy leef het ek hoop vir môre, Net goedheid en guns sal my volg al die dae wat ek leef, My God can do anything, Got any problems you think are impossible ensovoorts. Stories van my grootouers en agter grootouers van wonderbare uitkoms in oorlog, finansies en verhoudings en goddellike genesing is met vreugde aan my oorgedra. Ek dank die Here daarvoor.
Oor die afgelope maande was daar in ons vriendekring twee persone wat erken het, dat hulle alles wat tradisionele geloof betref, verwerp het. Hulle vind die Bybel slegs ‘n fabrikasie van ou stories en gebeure wat geen toepassing het nie en geen indruk maak nie.
Ek het myself afgevra hoe dit moontlik is dat enigiemand so ‘n besluit sou kon neem. Ek is daagliks afhanklik van Jesus. Ek het Hom nodig in alles wat ek doen. Ek maak staat op Sy voorsiening, beskerming en seën. Ek smag na Sy stem oor dinge in my lewe en verlang na die antieke wysheid van die woorde in die Woord. Hoe is dit moontlik om so ‘n skat te verwerp?
My gevolgtrekking is dat mens nie iets kan verwerp wat mens nooit gehad het nie. Dit is nie ‘n verwerping nie, maar slegs ‘n erkenning van ‘n diep leemte wat nog nooit gevul is nie. Die Christendom kan maklik in kerklidmaatskap getel word, liefdadigheid is visueel en kerkbywoning kan enige mens sus in die gedagte dat mense aan die Here behoort as hulle fisies aan kerkaktiwiteite deelneem. Ware verhouding met God, kan egter nie getel of gesien word nie. Dit is moeilik om een mens te bestudeer en seker te maak dat die vrug van die Heilige Gees gesien en ervaar kan word. ‘n Boom word tog aan sy vrugte geken soos die Bybel sê. Wie kan egter die diep oordenkinge van die hart beoordeel?
1 Korintiërs 2:10:
Vir almal wat wil hoor:
Die seën en genade van die werking van die Heilige Gees in elke mens om in goddellike wysheid en kennis te wandel, kan nooit oordryf word nie.
Hierdie diep verhouding met die Gees van die Here, is onvervangbaar en dit is die enigste manier wat die diep leemte in elke mens vervul word, sodat jy tot die gevolgtrekking kom dat daar absoluut niks bestaan wat die plek daarvan kan neem nie.
Dit is die kernwaarheid van die goeie nuus van Jesus. God in ons – Immanuel – op ons uitnodiging in ons gees om te leef, te dink en te werk.
En die wonderlike belofte om alles te kroon:
Dit is voorwaar ons heerlike bestemming – in Christus. Sonder ‘n bewustelike innerlike ingesteldheid op die teenwoordigheid van die lewende Christus in ons, is ons kragtelose kerkgangers sonder enige hoop op transformasie of nuwe denke. Geestelike deurbraak bly ‘n vae hoop sonder vasberade, bewese, geloof.
Jesus gaan voort om die belangrikheid van gehoorsaamheid te beklemtoon as voorwaarde vir hierdie wonderbare inwoning van God self.
Johannes 15:9 -12:
Soos die Vader My liefgehad het, het Ek julle ook liefgehad. Bly in hierdie liefde van My.
Dit het Ek vir julle gesê, dat my blydskap in julle kan bly en julle blydskap volkome kan word.
Dit is my gebod, dat julle mekaar moet liefhê net soos Ek julle liefgehad het.
Bodemklipvriend – waar is jou God? Binne-in jou.
Hoe sal mens dit weet? Jy sal getoets word aan jou liefde. Dis die bewys van God in jou.
Waaraan sal jy jouself onderskei van ongelowiges? Aan jou liefde – vir Jesus en vir jou naastes.
Wat is die gevolg, die bewys hiervan? Volkome blydskap soos dit uitgespel word in die Amplified vertaling van Judas 24:
Exceeding joy…unspeakable, ecstatic delight not dependent on any circumstances.
Die toets van liefde is geweldig en wyd. Dit is slegs moontlik in diepe afhanklikheid van die Heilige Gees. Dit is God in ons om te wil en te werk.
…want dit is God wat in julle werk om te wil sowel as om te werk na sy welbehae.
Dit is die werk van die Heilige Gees. God in ons.
Dit kan slegs gebeur op uitnodiging in ‘n lewe van gehoorsaamheid.
Lukas 5:46 – 48:
Why do you call me, ‘Lord, Lord,’ and do not do what I say.
Elkeen wat na My toe kom en na my woorde luister en dit doen – Ek sal julle wys soos wie hy is.
Hy is soos ‘n man wat ‘n huis bou, wat gegrawe en diep ingegaan en die fondament op die rots gelê het; en toe die vloedwater kom en die stroom teen daardie huis losbreek, kon hy dit nie beweeg nie, omdat sy fondament op die rots was.
Dit was laatmiddag op die plaas vroeg in April 1972 toe my ma sê ons ry Johannesburg toe die volgende dag. Dinge was deurmekaar. My pa was reeds weg stad toe om sy ou beroep as elektriese ingenieur weer op te neem. Ek was 12 jaar oud. Oud genoeg om te weet ons geld is op en die skuldlas is groot. Die verband by die Landbank was R85 000. ‘n Nuwe Mercedes Benz het R5000 gekos.
Op een of ander stadium teen die bergpas af daar by Rankins Pas, het ek vir my ma gevra: Wat is die Heilige Gees?
Sy het later vertel dat sy dadelik gebid het. Sy was so vol sorge en spanning dat sy glad nie geweet het wat om te antwoord nie. Sy moes diep delf in die lering waarmee sy groot geword het vir duidelikheid oor die derde Persoon in die Godheid.
Oor middagete van Goeie Vrydag het ons in Johannesburg ingery. Ons motor was oud en stukkend en ons het die volgende aand met my oom se bakkie na die kampkonferensie gery om die diens by te woon. Die kamp te Maranatha Park was die groot jaarlikse Paas byeenkoms van ons kerk. Vir 10 dae lank het almal kerk toe gegaan en gekuier – vroegoggend tot laataand. Dis waar my ma gaan hulp soek het vir al ons probleme.
In die diens by Sonskynhoekie, die Sondagskoolbyeenkoms waarheen ek saam met niggie is, het hulle gebid vir kinders wat die doping met die Heilige Gees wou ervaar. Na my gesprek in die kar was ek baie ingenome daarmee en het ook uit my sitplek opgestaan om vorentoe te gaan vir hierdie nuwe avontuur. Ek het nie baie ver gekom nie. Die kinders het die paadjie vol gestaan. Ek het teen een van die pale geleun, toe een vandie helpers vir my vra of hy vir my kan bid. Hy het my aangemoedig om saam met hom die Here te loof vir alles waarvoor ek dankbaar is. Ek het saam met hom gebid en gehoor hoe ek in ‘n vreemde taal begin praat. Hy was vol vreugde en het die Here geloof vir Sy getrouheid.
Bodemklipvriend – ek weet hierdie ondervinding word nie in al die kerke verkondig nie. Ek weet ek het dit ervaar omdat ek dit so diep begeer het en ek praat daaroor omdat daardie ondervinding en die daaropvolgende beoefening van bid in tale vir my ‘n krag in my lewe was en is, wat ek vir almal bid en begeer.
Moet dit asseblief nie uit die staanspoor verwerp nie. Indien jy verward voel oor lering en dogma, neem jou Bybel en lees weer Handelinge 2 en 1 Korintiërs 12 en 14 met al die Skrifverwysings daarby. Vra die Here om vir jou duidelikheid daaroor te gee. Dis net by Jesus self wat ons oor Sy gees kan leer. Die belofte is vir ons en ons kinders volgens Handelinge 2:38 en 39.
Volgende keer: Die toets vir gehoorsaamheid – die sleutel tot kragtige deurbraak.
Posted in Afrikaans - Christen,Bybelstudie	Tagged Gees van God,nuwe lewe,tale
67. Nuutgemaak – oorgeplant!
Posted on Mei 13, 2015 by Ansophie Joubert
In die noordelike halfrond is lente in die lug. Die hele omgewing het ‘n groen skynsel van baba-blaartjies in heerlike verwagting op die verloop van warmer dae. Blomme dra vet knoppies, gereed om oop te gaan. Die vernuwing wat ‘n volgende seisoen bring is duidelik sigbaar. In die suidelike halfrond is winter oppad in die warmer kleure van rooi en bruin blare met ‘n verwagting van kaggels, bredie en mooi serpe. Selfs in die koue en op die kaal bome, is lente reeds ‘n verwagting. Kyk mooi en naby. Die sekerheid van die belofte van Genesis 8:22:
Hier in ons woud het ‘n natuurverskynsel afgespeel wat vir my ‘n belewenis is. In September verlede jaar toe die bome nog groen blare gehad het en herfs nog nie eers sigbaar was nie, het ons ‘n onverwagte sneeustorm gekry. Binne ‘n paar uur was alles wit en die sneeu het swaar op die groen blare bly lê. Die gewig het baie takke gebuig en ander laat breek. Een tak wat geknak het, hoër op in ‘n boom hier agter die huis, se blare het bruin geword maar nie afgeval nie. ‘n Hele winter later, hang die bruin blare nog steeds aan die geknakte tak. Dit is slegs ‘n lewende tak wat die blare afgooi en gereed kry vir die nuwe seisoen en nuwe blare. ‘n Dooie tak se dooie blare hang bruin en dood tussen die groen vernuwing rondom.
Ons beleef die dae na die opstanding. Dae van verwagting. Hoe duidelik Jesus se woorde oor die kruis en Sy oorwinning oor die dood ooit aan Sy disspels was, dit was nie ingebrand in ervaring nie, totdat hulle die opgestane Jesus met hulle eie sinne beleef het. Die verwagting van ‘n nuwe seisoen in hulle lewens was met die ervaring van Jesus in persoon, ‘n brandende vuur in hulle harte. Skielik was enigiets moontlik. Hy leef!
Maar die oomblik van afskeid het gekom. Hy het gereed gemaak om weg te gaan. Hy het geweet Hy sal hulle nooit weer op dieselfde manier as daardie oomblik sien nie. Nuwe dinge het voorgelê.
Laaste woorde voor ingrypende verandering is super-belangrik. Hoor (weer en weer) wat Hy sê: Lukas 24: 36-53:
En terwyl hulle hieroor praat, staan Jesus self in hul midde en sê vir hulle: Vrede vir julle!
Toe het hulle verskrik en baie bang geword en gemeen dat hulle ‘n gees sien.
En Hy sê vir hulle: Waarom is julle ontsteld en waarom kom daar twyfel in julle hart op? Kyk na my hande en my voete, want dit is Ek self. Voel aan My en kyk; want ‘n gees het nie vlees en bene soos julle sien dat Ek het nie.
En terwyl Hy dit sê, wys Hy hulle sy hande en sy voete.
Daarop gee hulle Hom ‘n stuk gebraaide vis en ‘n stuk heuningkoek. En Hy het dit geneem en voor hulle oë geëet.
En Hy sê vir hulle: Dit is die woorde wat Ek met julle gespreek het toe Ek nog by julle was, dat alles wat oor My geskrywe is in die wet van Moses en die profete en die psalms, vervul moet word.
En Hy sê vir hulle: So is dit geskrywe, en so moes die Christus ly en op die derde dag uit die dode opstaan, en bekering en vergewing van sondes in sy Naam verkondig word aan al die nasies, van Jerusalem af en verder. En julle is getuies van hierdie dinge.
En Hy het hulle uitgelei tot by Betánië. En Hy het sy hande opgehef en hulle geseën. En terwyl Hy hulle seën, het Hy van hulle geskei en is in die hemel opgeneem. En hulle het Hom aanbid en na Jerusalem teruggegaan met groot blydskap. En hulle was gedurig in die tempel en het God geprys en gedank. Amen.
Hier is ‘n hele paar uitstaande oomblikke in hierdie kort beskrywing van sekerlik die hoogtepunt van daardie mense se ganse lewens. Jesus spreek hulle skrik en vrees aan. Hy weet dat Sy verheerlikte Teenwoordigheid vir hulle ‘n bonatuurlike en ingrypende ervaring is. Hy beklemtoon sy woorde aan hulle voor Sy dood en bring hulle onder die gesag en krag van die Skrifte. Sy woorde:
So is dit geskrywe ….. en julle is getuies hiervan.
Hy doen ‘n wonderwerk in hulle verstand. Hy open hulle verstand om die Skrifte te verstaan. Hy doen die wonderwerk omdat dit noodsaaklik is. Jesus het nie Sy wonderwerke op onnodige goed gedoen nie. ‘n Wonderwerk gebeur slegs in groot nood en behoefte. Om ‘n getuie te wees van hierdie gebeure vra ‘n wonderwerk, ‘n spesiale aanraking, a touch of glory, ‘n salwing van insig. Hy ontsluit die Heilige Gees krag binne in hulle om Sy woorde te begryp, te verwerk en te praat.
Maar dis nie klaar nie. Is dit dan nie genoeg nie? As Jesus sê daar is nog iets nodig, dan kan ons nie daarmee stry nie. Sy woorde:
Krag om te getuig, krag om te praat, krag vir hierdie oorweldigende taak om Sy teenwoordigheid uit te dra. Dit is die belofte van die Vader – Jesus self in ons. Daarvoor moes hulle gaan wag. Hoekom?
Jesus is nie ‘n kaartmannetjie wat ons aantrek soos ‘n papierpop se rok nie. Hy is die lewegewende bron van alle waarheid en goedheid in alles, deur alles en tot alles. Sy Woord lewe en raak ontslae van al die dooie werke in ons lewe. As ons die kaartpop van wettisisme en vooroordeel verkondig is ons getuienis van alle krag ontneem. Dan bly die dooie werke aan ons hang soos verlede seisoen se dooie blare al lyk dit dalk asof jy nog aan die boom behoort. Jy is geknak en dood en moet opnuut inge-ent word. [Johannes 15:4,5]
Net so min as wat ‘n een dimensionele papierpoprok naaktheid kan bedek, so min krag het een dimensionele godsdiens. Jesus as persoon in al Sy volheid in ons deur die Heilige Gees is ons wit klere van glorie en prag.
Dit is daardie diep hartsug wat nie met woorde uitgedruk kan word nie.
But if we hope for what we do not see, with perseverance we wait eagerly for it. 26In the same way the Spirit also helps our weakness; for we do not know how to pray as we should, but the Spirit Himself intercedes for us with groanings too deep for words; 27and He who searches the hearts knows what the mind of the Spirit is, because He intercedes for the saints according to the will of God.
Hierdie beskrywing van die werking van die Heilige Gees is die sleutel tot die begrip van die transformasie wat in die disspels plaasgevind het. Hulle het geskrik vir Jesus in Sy opgestane heerlikeid, verstom gestaan voor die bonatuurlike. In Handelinge 2 met die uitstorting van die Heilige Gees het dieselfde vernederde Petrus 3000 mense tot bekering gepreek en aan hulle die weg van saligheid uitgespel – ‘n nuwe manier – sonder besnydenis, sonder Joodse etniese groepering, sonder die Tempel, sonder die bloed van diere. Petrus se woorde in Handelinge 2:37,38 en 41:
Ek was nog nooit by ‘n doopdiens vir 3000 mense nie. Wat ‘n ervaring van transformasie.
In die volgende hoofstuk praat Petrus woorde wat die bonatuurlike, wonderwerkende kragtige bediening deur die Heilige Gees bevestig.
Handelinge 3: 1-10:
Maar Petrus sê: Silwer en goud het ek nie; maar wat ek het, dit gee ek vir jou: In die Naam van Jesus Christus, die Nasaréner, staan op en loop!
Bodemklipvriend, jy behoort aan ‘n Almagtige God wat wonderwerke doen. Roep saam met Moses in Exodus 15:11:
Waar is jy op hierdie oomblik? Bekend met die bonatuurlike, wonderwerkende God of verval in twyfel, onsekerheid en moedeloosheid?
Kyk weer mooi na Handelinge 2:39:
…want die belofte kom julle toe en julle kinders en almal wat daar ver is…
Dis jy, dis vir jou. Juig saam! Die krag wat daardie dag van Petrus ‘n magtige prediker gemaak het, kan jou lewe verander. Gryp die Woord vas en skud af die ou dooie blare van vooroordeel, leringe van mense en kerke en dooie werke. Vra die Here vir dieselfde aandoening van krag met al die gawes van die Heilige Gees wat 1 Korintiërs 12 en Romeine 12 van praat. Dit word aan jou gegee volgens die behoefte. Jesus het belowe ons gaan groter werke doen. [Johannes 14:12]
Ek is seker almal stem saam dat ons in hierdie wêreld, in hierdie tyd, in alle omstandighede die volheid van die belofte van die Heilige Gees nodig het.
Posted in Afrikaans - Christen,Bybelstudie	Tagged nuwe lewe,ou werke,vooroordeel